代簡奉寄三山方時父遇游幾叟明復
作者：王邁
朝代：宋

paragraphs: 昔我游三山，稠中得二友。
初交方時父，後識游幾叟。
大比獻能書，厥歲在丁酉。
垂釣文海中，修鱗上鈎否。
蔡簿校文回，曰方其所取。
有高說夫者，姓名出其右。
高游本弟昆，紫荆偶分剖。
游雖遲再薦，楚弓楚人有。
余評時父才，進士中少耦。
詞絕似秦七，詩已迫黄九。
幾叟尤不凡，耿耿良自負。
英辭沮金石，直氣干星斗。
等是青雲人，科第爭前後。
射策對天墀，會須爲舉首。
三年一掄魁，須服天下口。
毋爲陳誠之，要作張無垢。
狂生分不才，垂老未覺醜。
嚮坐太饒舌，相看擁衆手。
六階何惜鎸，百謫亦甘受。
不愛騎鶴姿，看人作太守。
只讀相牛經，教子事農畝。
乏地堪置錐，仰天頻擊缶。
二君最知心，一別忽許久。
作詩分寄之，或賞千金帚。
併簡潘庭堅，何時一樽酒。